Dora Baltea
D Dora Baltea, frz. Doire Baltée, isch e Fluss im Aostatal i den italiänische Westalpe. D Lys isch e Näbefluss vo de Dora Baltea.

Flusslauf 
D Dora Baltea entstaht bim Ortsteil Entrèves oberhalb vo Courmayeur us de Vereinigung vo de beide Schmälzwasserbäch Doire de Ferret (us em Val Ferret) und Doire de Vény (us em Val Vény). D Doire de Ferret entspringt bim Glacier de Pré de Bar, d Doire de Vény im Sumpfgebiet vo Combal und em Miage-Gletscher. Beidi Gletscher ligged uf de italiänische Südostsyte vom Mont Blanc-Massiv.

Uf irem Wäg flüüsst d Dora Baltea ostwärts dur s ganzi Aostatal, büügt hinder Saint-Vincent nach Südoste ab, durbricht d Talängi vo Montjovet und erreicht nach em Ustritt us em Alpetal bi de Stadt Ivrea d Region Piemont. Bi Ivrea wird ires Wasser für d Spysig vom Kanal Naviglio di Ivrea entnuu. Vo det flüüsst si dur d Region Canavese und mündet nach eme Lauf vo 160 km bi Crescentino vo linggs i de Po.

Gschicht 
D Dora Baltea zellt zu de Alpeflüss, wo bi schwäre Rägefäll i irem Yzugsgebiet starchi Hochwasser füered und am Underlauf grossi Überschwämmige verursache chönd. I de jüngere Zyt isch das öppe bim Alpehochwasser im Oktober 2000 de Fall gsi.

De Fluss wird i Wasserchraftwärch zur Härstellig vo elektrischer Energii gnutzt.

Sport 
Uf de Dora Baltea chamer s River-Rafting und de Kajak-Sport betribe.

Weblink 

Aostatal
Fluss im Piemont